Die kroonuitgestrektheidsbedekking van 'n aantal grasse en bossies is van 1990 tot 1993, by Grootfontein, Carltonhoogte, Carnarvon en Beaufort-Wes gemeet. 'n Raam van 1 m x 1 m, onderverdeel in 'n ruit van 50 mm x 50 mm is vir die doel gebruik. Die loodregte projeksie van die kroon op die raam is gemeet deur die aantal blokkies te tel waarvan die helfte of meer as die helfte van 'n blokkie deur die kroon van die plant beset is (Goebel et al. 1948).
Die voorgestelde model moet deur gebruik te maak van kroonuitgestrektheidsbedekking, die hoeveelheid weibare materiaal en die chemiese eienskappe van die plant, 'n objektiewe weidingsindekswaarde vir die plant beraam. Stapsgewyse regressie-analises het die belangrikste veranderlikes uitgelig wat in so model opgeneem behoort te word.
In die geval van grasse is die omstandighede anders omdat hoe eterekstrakwaardes by grasse 'n aanduiding is van 'n hoe karoteeninhoud (Van der Merwe 1985) asook 'n gunstige vitamiene A-, B-, E- en waarskynlik D-inhoud (McDonald et al 1973). Themeda triandra is byvoorbeeld 'n laat-ontwikkelingstadiumgras met 'n TVV-waarde van 55,44 en eterekstrakwaardes van 2,02 in die somer en 1,92 in die winter, terwyl Aristida congesta, 'n vroeë-ontwikkelingstadiumgras is met 'n TVV-waarde van 53,47 en 'n eterekstrakwaarde van 1,34 in sowel die somer as die winter. Die eterekstrak-waarde word hier op so 'n wyse aangewend dat grasse met hoor eterekstrakwaardes beoordeel word (Tabel1).